Document ID: 32007R1560

РЕГЛАМЕНТ (ЕО) № 1560/2007 НА СЪВЕТА
от 17 декември 2007 година
за изменение на Регламент (ЕО) № 21/2004 относно датата на въвеждане на електронна идентификация на животни от рода на овцете и козите
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Регламент (ЕО) № 21/2004 на Съвета от 17 декември 2003 г. относно система за идентификация и регистрация на животни от рода на овцете и козите (2) предвижда, че всяка държава-членка следва да установи система за идентификацията и регистрацията на животни от рода на овцете и козите в съответствие с разпоредбите на посочения регламент.
(2)
Посоченият регламент също предвижда, че считано от 1 януари 2008 г. електронната идентификация става задължителна за всички животни, родени след тази дата.
(3)
Освен това посоченият регламент предвижда, че Комисията следва да предостави до 30 юни 2006 г. на Съвета доклад относно въвеждането на системата за електронна идентификация, придружен от подходящи предложения, които Съветът следва да гласува, за да потвърди или при необходимост да измени датата на въвеждане на задължителната употреба на тази система и, ако е необходимо, да актуализира някои технически аспекти, свързани с въвеждането на електронната идентификация.
(4)
В доклада на Комисията се прави заключение, че датата 1 януари 2008 г. не може да бъде обоснована като краен срок за въвеждането на задължителна електронна идентификация. Поради това е уместно тази дата да се измени, като се отложи крайният срок за 31 декември 2009 г., за да се даде възможност на държавите-членки да предприемат необходимите мерки за правилното въвеждане на системата, като се вземе предвид нейното текущо и потенциално икономическо въздействие.
(5)
Определен брой държави-членки вече са разработили необходимата технология за въвеждането на електронната идентификация и са придобили значителен опит за въвеждането ѝ. За тези държави-членки не следва да има пречки за въвеждането на електронната идентификация на национално равнище, ако те считат това за уместно. Техният опит би предоставил на Комисията и на другите държави-членки допълнителна ценна информация относно техническите последици от електронната идентификация и въздействието ѝ.
(6)
Предвид икономическото значение на настоящия регламент, е необходимо да се разчита на съображенията за спешност, предвидени в точка I.3 от Протокола за ролята на националните парламенти в Европейския съюз, приложен към Договора за Европейския съюз, към Договора за създаване на Европейската общност и към Договора за създаване на Европейската общност за въглища и стомана.
(7)
Тъй като настоящият регламент следва да се прилага от 1 януари 2008 г., той следва да влезе в сила незабавно.
(8)
Регламент (ЕО) № 21/2004 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 21/2004 се изменя, както следва:
1.
Алинея първа на член 9, параграф 3 се заменя със следното:
„3. Считано от 31 декември 2009 г. електронната идентификация съгласно насоките, посочени в параграф 1 и в съответствие със съответните разпоредби на раздел А от приложението, става задължителна за всички животни“.
2.
Член 9, параграф 4 се заменя със следното:
„4. До 31 декември 2009 г. държавите-членки могат да въведат задължителната употреба на електронна идентификация за животни, родени на тяхна територия“.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 декември 2007 година.

Labels: 7
12
1
6